กำไรบจ.ครึ่งแรกดิ่ง
พลังงานเกษตรเหล็กประกันแย่ PTTPTTEPSCBKBANKADVANCโตดี
18 ส.ค. 2555

พลังงานเกษตรเหล็กประกันแย่ PTTPTTEPSCBKBANKADVANCโตดี
6 เดือนแรกปี 2555 บจ.มีกำไรรวมกว่า 3.4 แสนล้านบาท ลดลง 14% จากช่วงเดียวกันของปีก่อน
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า บริษัทจดทะเบียน (บจ.) ใน ตลท. มีกำไรสุทธิงวด 6 เดือน ปี 2555 รวม 344,415 ล้านบาท ลดลง 13.58% จากงวดเดียวกันปี 2554 ซึ่งมีกำไรรวม 398,541 ล้านบาท สาเหตุจากต้นทุนขายที่เพิ่มขึ้น ในขณะที่มียอดขายรวมเพิ่มขึ้น 13.42% เป็น 5,063,994 ล้านบาท
หมวดธุรกิจที่มีกำไรสุทธิเพิ่มขึ้นสูงสุด 5 อันดับแรก ได้แก่ หมวดธนาคาร หมวดอาหารและเครื่องดื่ม หมวดพาณิชย์ หมวดพัฒนาอสังหาริมทรัพย์ และหมวดการแพทย์
บริษัทจดทะเบียนใน ตลท. จำนวน 447 บริษัท หรือ 93.71% ของบริษัทจดทะเบียนทั้งหมด 477 บริษัท (ไม่รวมบริษัทในกลุ่ม NC และ NPG) ได้นำส่งผลการดำเนินงานงวดสิ้นสุดวันที่ 30 มิ.ย. 2555 แล้ว โดยยอดขายไตรมาส 2 อยู่ที่ 2,550,143 ล้านบาท เพิ่มขึ้นจากไตรมาสแรกที่ผ่านมา และจากช่วงเดียวกันของปีที่แล้ว ทำให้ยอดขายงวด 6 เดือนเพิ่มขึ้นจาก 4,464,654 ล้านบาท เป็น 5,063,994 ล้านบาท เติบโต 13.42%
ในขณะที่กำไรสุทธิไตรมาส 2 อยู่ที่ 130,400 ล้านบาท ลดลงจากไตรมาสแรก ซึ่งเป็นผลมาจากต้นทุนขายและดอกเบี้ยจ่ายที่เพิ่มขึ้น นอกจากนี้ยังมีขาดทุนจากอัตราแลกเปลี่ยนถึง 7,346 ล้านบาท เทียบกับไตรมาสแรกที่มีกำไรจากอัตราแลกเปลี่ยน 12,710 ล้านบาท ทำให้กำไรสุทธิงวด 6 เดือน ปี 2555 ลดลง 13.58% จากงวดเดียวกันของปี 2554 ด้านอัตรากำไรขั้นต้นงวด 6 เดือน อยู่ที่ 17% จาก 19.64% งวดเดียวกันปีที่แล้ว
“กำไรสุทธิและความสามารถในการทำกำไรขั้นต้นของบริษัทจดทะเบียนงวด 6 เดือนแรกของบริษัทจดทะเบียนในตลาดหุ้นไทยลดลงตามกำไรของบริษัทกลุ่ม SET 50 ในธุรกิจพลังงาน โลหะ และสินค้าเกษตรที่ลดลงมาก และบางบริษัทมีผลดำเนินงานขาดทุน” นายจรัมพร กล่าว
สาเหตุหลักของการขาดทุนมาจากต้นทุนขายที่เพิ่มขึ้น เพราะราคาสินค้าโภคภัณฑ์ในช่วงไตรมาส 2 ลดลงอย่างรวดเร็ว ทำให้เกิดการขาดทุนสต๊อกน้ำมัน รวมทั้งรับรู้ผลขาดทุนจากการตีราคามูลค่าสินค้าคงเหลือให้เป็นไปตามราคาตลาด ซึ่งรายการดังกล่าวเป็นรายการที่ไม่ได้เกิดขึ้นเป็นประจำ โดยบริษัทที่ขาดทุนส่วนใหญ่เป็นบริษัทในหมวดพลังงาน การเกษตร และเหล็ก ซึ่งเกี่ยวข้องกับราคาสินค้าโภคภัณฑ์โดยตรง รวมถึงธุรกิจประกันภัยที่ยังมีการบันทึกค่าสินไหมทดแทนจากเหตุการณ์“น้ำท่วมในช่วงปลายปี 2554
อย่างไรก็ตาม หากไม่รวมผลการดำเนินงานของบริษัทจดทะเบียนที่เกี่ยวข้องกับสินค้าโภคภัณฑ์ กำไรสุทธิของบริษัทจดทะเบียนโดยรวมในไตรมาส 2 และงวด 6 เดือนแรก จะเติบโตจากปีที่แล้ว 32.01% และ 8.80% ตามลำดับ
ทั้งนี้ บริษัทจดทะเบียนที่มีกำไรสุทธิสูงสุด 5 อันดับแรก คือ บริษัท ปตท. (PTT) บริษัท ปตท.สำรวจและผลิตปิโตรเลียม (PTTEP) ธนาคารไทยพาณิชย์ (SCB). ธนาคารกสิกรไทย (KBANK) และบริษัท แอดวานซ์ อินโฟร์ เซอร์วิส (ADVANC)
กำไรสุทธิงวดไตรมาสแรกปี 2555 รวม 212,318 ล้านบาท ลดลง 5.09% จากช่วงเดียวกันของปีก่อน โดยมียอดขายรวม 2,501,279 ล้านบาท 
ด้านตลาดหุ้นวันที่ 17 ส.ค. นักลงทุนขายหุ้นกลุ่มธนาคารและพลังงาน โดยโยกซื้อหุ้นขนาดกลางและเล็ก ส่งผลให้ดัชนีปิดที่ 1,223.91 จุด ลดลง 0.49 จุด หรือ 0.04% มูลค่าการซื้อขาย 26,923.44 ล้านบาท โดยต่างชาติขายสุทธิ 1,859 ล้านบาท